На працягу ўсяго канцэрту ў паўзах паміж граньнем заснавальнік і лідар Irdorath Уладзімір перыядычна распавядаў шаноўнаму спадарству пра тое, чым калектыў зьбіраецца зьдзіўляць фанатаў у наступным годзе. У прыватнасьці, пад бурныя авацыі музыка абвясьціў, што на сёньняшні дзень запісана ўжо 90% матэрыялу доўгачаканага новага альбому, але прэзентацыя яго запланавана на канец красавіка. Таму акурат на гадавіну пышнага вясельля Надзеі і Вовы варта чакаць чарговы вялікі сольны канцэрт, дзеля якога ізноўку будуць адразу дзьве прыемныя нагоды. А каб прыхільнікі не засмучваліся і не стаміліся ў прадчуваньні, Irdorath прыдумалі наступнае: па-першае, у студзені нас чакае відэакліп на “новую патаемную песьню”, дбайная праца над якім вялася доўгі час. А таксама кожны месяц да прэзентацыі, пачынаючы са студзеня, яны будуць выкладаць у сеціва па аднаму трэку з новай кружэлкі ў фармаце EP. І тады ў красавіку на канцэрце можна будзе сьпяваць кампазіцыі, каторыя пасьпелі стаць хітовымі і старанна павывучвацца, разам з публікай.